বেলপুকুর পাড় ছিল আমাদের আড্ডাখানা। পুকুরের দুই দিকে ঝোপঝাড় আর দুই দিকে শান বাধানো ঘাট। রেলস্টেশন থেকে সোজা চলে আসা রাস্তার ধারে যে ঘাট সেটিতে আমরা কখনই বসতাম না। পাড়ার মুরুব্বিদের চোখে পড়ার ভয়ে, যারা সিগারেট খাই তাদের ভয়তো আরও বেশি। আর ঝোপের পাশের ঘাটে আমরা ছাড়া কেউ বসতো না। রায়হান একবার বুদ্ধি বের করলো এই ঘাট তথা আমাদের সাম্রাজ্য একবারে দখলে নেবার। কারন মাঝে মাঝে বেলা, হেনা, সু্প্তিরা আসতো; সেখানে বসতো। ওরা প্রয়োজনের চেয়ে আমাদের জব্দ করার জন্যই বেশি ব্যস্ত ছিল। না হলে ঠিক ঘড়ি ধরে কেন আমাদের আড্ডার সময়েই আসতে হবে?